Sky Gourmet, il-kumpanija li fuqha kienu qed joħorġu l-invoices foloz tal-Partit Nazzjonalista biex jitħallsu l-pagi tal-ogħla żewġ karigi, qatt ma kellha riklam wieħed fil-gazzetti tal-Partit Nazzjonalista. Il-gazzetta Kullħadd wettqet analiżi ta' 8,764 paġna ta' In-Nazzjon u 2,912-il paġna ta' Il-Mument u jirriżulta li ma kienx hemm riklam wieħed ta' Sky Gourmet. Sky Gourmet hija l-kumpanija sussidjarja ta' db Group li tipprovdi l-bezzun li jitqassam fuq it-titjiriet tal-Airmalta. Din il-kumpanija ma toffri l-ebda servizz li għalih hemm bżonn isir riklamar. Fil-fatt din il-gazzetta għamlet analiżi ta' kull paġna tal-gazzetti kollha li ppubblika l-Partit Nazzjonlista fl-2016, b'kollox mal-11,676 paġna. Ma sibna l-ebda riklam ta' Sky Gourmet. Dan il-fatt jikkonferma li għal dak li l-Kap tal-Oppożizzjoni qed isejjaħ "relazzjoni kummerċjali" ma għandu xejn x'juri u konferma li Simon Busuttil gideb fl-istqarrijiet pubbliċi kollha tiegħu. Iktar minn hekk l-imkejjen tagħna fid-Dar Ċentrali qalulna li nistgħu nagħmlu sigħat insegwu l-iskeda ta' Net Television u wkoll ikollna l-istess riżultat. Il-każ tal-iskandlu tal-pagi tal-PN kompla jitħabbel matul din il-ġimgħa wara li l-gazzetta Maltatoday żvelat li kienet din waħda mill-kumpaniji li fuqha kienu qed jinħarġu l-invoices. Għal dan il-PN ma għandux x'juri bħala relazzjoni kummerċjali. Ir-reazzjoni ta' Simon Busuttil meta mistoqsi dwar dan il-każ waqt attività l-Università l-Ġimgħa, kienet waħda konfuża għall-aħħar. Meta mistoqsi jekk hemmx kumpaniji oħrajn li jħallsu l-pagi ta' uffiċjali oħra, Busuttil dawwar id-diskors fuq donazzjonijiet dikjarati. Iżda ma ċaħadx li hemm kumpaniji oħrajn li daħlu fl-iskema li vvinta l-istess Busuttil biex jieħu flus ta' negozjanti biex imexxi l-partit. Anke meta staqsejna deputati u uffiċjali oħra tal-Partit Nazzjonalista ħadd ma kien kapaċi jsib imqar reklam wieħed. Francis Zammit Dimech, Clyde Puli, Paula Mifsud Bonnici, David Agius, Claudio Grech, Robert Arrigo, George Pullicino u Karl Gouder ilkoll kienu mistoqsija din id-domanda fl-aħħar jiem. Iżda, kien kollu għalxejn. Kienet il-kumpanija db Group li qalet ċar u tond fi stqarrija li ma ħadet l-ebda servizz kummerċjali għall-għotjiet tagħhom. Il-Kap Eżekuttiv ta' db Group fil-fatt kien qal hekk: "Mhux veru li s-sena l-oħra d-db Group ħallas lill-kumpanija tal-PN Medialink is-somma ta' €70,800 għal xi servizzi kummerċjali li xtrajna mingħandha. L-insinwazzjoni li għall-ammonti li għaddejna lill-PN ħadna lura l-valur tagħhom f'reklami għall-grupp tagħna hija gidba totali." Id-db Group saħansitra sfida lil "min hu kkonċernat fil-PN biex jgħid liema servizzi kummerċjali aħna (db Group) ħadna mingħand Medialink fl-2016 u kif dawn iwasslu għal €70,800". Minkejja din l-isfida mill-kumpanija li suppost għandha relazzjoni kummerċjali mal-Medialink, Simon Busuttil baqa' jirrifjuta li jippubblika dawn l-invoices foloz u pprova ta' x'servizzi kummerċjali ngħataw lura.